**Φιλοσοφία –Σκοπιμότητα προγράμματος**

Το εργαστήριο δεξιοτήτων «Δημιουργία ψηφιακής αφήγησης» παρέχει στους/στις μαθητές/τριες ένα ολοκληρωμένο πρόγραμμα γνωριμίας, εξοικείωσης και δημιουργίας podcast ηχοϊστοριών ή εικονογραφημένων ηχοϊστοριών. Η λέξη “podcast” αναφέρεται για πρώτη φορά από τον Hammersley (2004) και ορίζεται ως «*ένα προηχογραφημένο πρόγραμμα που αποθηκεύεται σε ψηφιακή μορφή από το διαδίκτυο με δυνατότητα αναπαραγωγής από υπολογιστή ή MP3 player*» (Cambridge Dictionary, n.d.). Ως Ηχοϊστορία ορίζεται η επένδυση μίας εικόνας ή αφήγησης με ήχους (Αργυρίου, Λουλάκη, Μαγαλιού, 2012).

Το παρόν εργαστήριο αποτελεί ένα ολοκληρωμένο πρόγραμμα με το οποίο δίνεται στους/στις μαθητές/τριες η δυνατότητα δημιουργίας ή επιλογής κειμένων της αρεσκείας τους που θα χρησιμοποιηθούν για τη δημιουργία podcast. Στη συνέχεια πραγματοποιείται η ηχογράφηση των κειμένων αυτών και ο εμπλουτισμός τους με ήχους και εικόνες έτσι ώστε να ενισχυθούν τα μηνύματα και τα συναισθήματα στους/στις ακροατές/τριες.

Με αυτό τον τρόπο, δίνεται η δυνατότητα αυτοέκφρασης και δημιουργίας, ενώ παράλληλα καλλιεργείται η αυτοεκτίμηση και η κριτική σκέψη μέσα από τη σύνθεση της μουσικής, της ζωγραφικής, της υποκριτικής τέχνης και της αφήγησης. Οι μαθητές/τριες συνεργάζονται προκειμένου να συντάξουν κείμενα προς ηχογράφηση, δημιουργούν τους δικούς τους ήχους, επιλέγουν ή συνθέτουν τη δική τους μουσική, ζωγραφίζουν τις δικές τους εικόνες και τέλος συνενώνουν όλα τα παραπάνω στοιχεία σε ένα ολοκληρωμένο αποτέλεσμα. Επιπλέον, η χρήση του διαδικτύου από τον/την εκπαιδευτικό ή από τους/τις ίδιους/ες τους/τις μαθητές/τριες προσφέρει πληθώρα επιλογών για αφόρμηση κειμένων, ήχων, εικόνων και πολυμεσικού υλικού. Έτσι καλλιεργείται η φαντασία και η παραγωγική μάθηση μέσω των τεχνών και της δημιουργικότητας.

Το εργαστήριο καλλιέργειας δεξιοτήτων «Δημιουργία ψηφιακής αφήγησης» προορίζεται για τις 4 πρώτες τάξεις του Δημοτικού (Α-Δ) και για όλες τις ειδικότητες. Οι προτεινόμενες δραστηριότητες ποικίλλουν ανάλογα με την ηλικία της τάξης. Έτσι, για παράδειγμα, στην Α΄ και Β΄ Δημοτικού, ο/η εκπαιδευτικός μπορεί να επιλέξει κάποια από τις ηχοϊστορίες των αντίστοιχων βιβλίων της μουσικής και στη Γ΄ Δημοτικού ένα κείμενο από την ελληνική μυθολογία. Επίσης, θα μπορούσαν να επιλεγούν κείμενα από τα Ανθολόγια, τα Βιβλία της Γλώσσας ή το διαδίκτυο. Στα πλαίσια του εργαστηρίου οι μαθητές/τριες θα μπορούσαν να δημιουργήσουν τη δική τους ηχοϊστορία.

Στην υλοποίηση της εφαρμογής του παρόντος εργαστηρίου μπορούν να συμμετέχουν οι εκπαιδευτικοί όλων των ειδικοτήτων. Ενδεικτικά αναφέρονται:

Οι εκπαιδευτικοί Μουσικής, οι οποίοι/ες καθοδηγούν τους/τις μαθητές/τριες στο να δημιουργήσουν τους δικούς τους ήχους, να πειραματιστούν με τα μουσικά όργανα, να συνθέσουν δικά τους ποιήματα ή τραγούδια που να ταιριάζουν με την ιστορία τους και να επιλέξουν το μουσικό «χαλί» της ιστορίας τους. Επίσης, μπορούν να βοηθήσουν στην ηχογράφηση και στην τελική μορφή της ηχοϊστορίας.

Οι δάσκαλοι/ες, οι οποίοι/ες μπορούν να επιλέξουν ή να επιμεληθούν τα κείμενα που θα δημιουργήσουν οι μαθητές/τριες.

Οι εκπαιδευτικοί Θεατρικής Αγωγής, οι οποίοι μπορούν να καθοδηγήσουν τους/τις μαθητές/τριες στην εκφραστική και ορθή απόδοση των κειμένων.

Οι εκπαιδευτικοί Εικαστικών, οι οποίοι/ες καθοδηγούν τους/τις μαθητές/τριες στην εικονογράφηση της ιστορίας τους.

Οι εκπαιδευτικοί Πληροφορικής, οι οποίοι με την κατάλληλη χρήση λογισμικού μπορούν να βοηθήσουν στο τελικό αποτέλεσμα αλλά και στη διάχυση του παραχθέντος υλικού.

Οι εκπαιδευτικοί Αγγλικής ή 2ης ξένης γλώσσας, καθώς η ηχοϊστορία θα μπορούσε να αποδοθεί στα Αγγλικά ή σε άλλη γλώσσα.

Η παραγωγή ενός podcast ηχοϊστορίας ή εικονογραφημένης ηχοϊστορίας, καλλιεργεί την εργαστηριακή, τη συνεργατική, ευρετική και την ανακαλυπτική μάθηση, αναδεικνύει την προσωπική αξία και τη δημιουργική συνεργασία και στοχεύει στην αισθητική καλλιέργεια και απόλαυση των μαθητών/τριών μέσα από την ανάπτυξη της ικανότητας έκφρασης και δημιουργίας (ΙΕΠ, 2021).

Ένα παράδειγμα εικονογραφημένης ηχοϊστορίας που δημιουργήθηκε στα πλαίσια του παρόντος εργαστηρίου υπάρχει [εδώ](https://blogs.sch.gr/3dimorai/2021/06/27/oi-peripeteies-toy-odyssea-eikonografimeni-afigisi/).